# De Appel

*©Mirjam van Houten*

Grietje de rupse kröp deur de tuun.  
Zie hef al vier blaotjes slaot op-egèètn.   
En dreej eerbèèzn.  
Noe zit zie vol.  
Ze zöch ’n mooi plekkien umme ens te gaon liggn.  
Wat lig daor in ’t grès?  
’n Dikke appel!  
Wee’j wat ik doe? denk Grietje.

Ik neeme ’n happien van de appel.  
en nog ene, en nog ene!  
Steeds meer happies.  
En zo maak ik ’n gangetien in de appel.  
Ik kruupe deur ’t gangetien,  
en as ik middn in de appel bin,  
maak ik ’n hölletjen.  
Daor kan ik dan lekker slaopm,  
in mien appelhuussien.  
Wat ’n goed plan!

Grietje wil net ’n hap neemm,  
mer dan heurt zie iets.  
‘Hee, wat mut dat!’, röp iemand.  
’t Is ’n aandere rupse.  
‘Da’s mien appel heur!”, röp de aandere rupse kwaod.  
“Ik waar hier al!  
Ik zagge de appel ’t eers!”  
“Niet waor!” röp Grietje,  
“Ik waar hier eers, ’t is mien huus.”  
Oeh, niet bes… De rupsn krieg ruzie.

Ze märk niet dat der iemand an kump stappm.  
’t Is kleine Willem.  
Hee, ’n lekkere appel, denk Willem.  
Die is veur mien!  
Hap!